Document ID: 32004D0545

KOMISJONI OTSUS,
8. juuli 2004,
raadiospektri kasutuse ühtlustamise kohta sagedusalal 79 GHz seoses lähiala liiklusradarite kasutusega ühenduses
(teatavaks tehtud numbri K(2004) 2591 all)
(EMPs kohaldatav tekst)
(2004/545/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
ning arvestades järgmist:
(1)
Nõukogule ja Euroopa Parlamendile saadetud 15. septembri 2003. aasta teatises pealkirjaga “Ohutute ja intelligentsete sõidukite info- ja sidetehnoloogia” (2) teatas komisjon oma kavatsusest tõhustada Euroopas maanteeohutust ning nimetatud ettepanekust kasvas välja algatus “eSafety”. Liiklusohutust on eelkõige võimalik parandada selliste uute info- ja sidetehnoloogia seadmete ja intelligentsete liiklusohutussüsteemidega nagu näiteks lähiala liiklusradarid. 5. detsembril 2003 tegi nõukogu liiklusohutust käsitlevas järelduses (3) ettepaneku parandada uute tehnoloogiate, näiteks elektrooniliste turvasüsteemide edendamise abil ka sõidukite ohutust.
(2)
Lähiala radarite kiire ja kooskõlastatud väljatöötamine ja kasutuselevõtt ühenduses eeldab, et võimalikult kiiresti ja püsivalt saaks asuda kasutama ühtlustatud sagedusribasid, sest vaid sellisel juhul on tööstusharu valmis tegema vajalikke investeeringuid.
(3)
Sellist ühtlustamist silmas pidades andis komisjon 5. augustil 2003. aastal vastavalt otsuse 676/2000/EÜ artikli 4 lõikele 2 Euroopa Posti- ja Elektersidetalituste Konverentsile (CEPT) volitused (4) ühtlustada raadiospektri kasutamist ja edendada lähiala liiklusradarite süsteemide kooskõlastatud kasutuselevõttu.
(4)
Kõnealuste volituste põhjal on CEPT elektronside komitee kaudu tegutsedes määranud sagedusala 79 GHz lähiala radarite pikaajaliseks ja alaliseks väljatöötamiseks ja kasutuselevõtuks sobivaimaks sagedusalaks. Elektronside komitee on jõudnud järeldusele, et sagedusala kasutamine peaks toimuma häirete ja kaitstuse puudumise põhimõtetest lähtuvalt kooskõlas Rahvusvahelise Telekommunikatsiooniliidu (ITU) raadioside eeskirjadega ja vastavalt tehnilistele spetsifikatsioonidele, mille elektronside komitee on kehtestanud oma 19. märtsi 2004. aasta otsusega.
(5)
CEPTile antud volituste kohase töö tulemused, mis on seotud pikaajalise ja alalise sagedusala määramisega lühiala radarite jaoks, on vastuvõetavad ning neid tuleks rakendada, et tagada raadiospektri kättesaadavus ja tulemuslik kasutamine ühenduses, sest nimetatud asjaolud on vajalikud siseturu rajamiseks ja toimimiseks. Seepärast tuleks võimalikult pea ja hiljemalt 1. jaanuarist 2005 lubada lähiala radarite kasutamist sagedusalal 79 GHz, et tööstuses saaks asuda välja töötama, valmistama ja turustama kõnealusel sagedusalal töötavaid lähiala radarite seadmeid.
(6)
Lähiala radarite kasutamisel tuleks pöörata nõuetekohast tähelepanu kasutajate ja muude isikute tervisele ja ohutusele, võttes eriti arvesse nõukogu 12. juuli 1999. aasta soovitust 1999/519/EÜ üldsuse kokkupuute piiramise kohta elektromagnetväljadega (0-300 GHz) (5) ja Euroopa Parlamendi ja nõukogu 9. märtsi 1999. aasta direktiivi 1999/5/EÜ (raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta) (6) artikli 3 lõike 1 punkti a.
(7)
Käesoleva otsusega ettenähtud meetmed on kooskõlas raadiospektrikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse eesmärk on ühtlustada raadiospektri sagedusala 79 GHz kättesaadavuse ja tulemusliku kasutamise tingimused lähiala liiklusradarite jaoks.
Artikkel 2
Käesolevas määruses kasutatakse järgmisi mõisteid:
a)
raadiospektri sagedusala 79 GHz - sagedusala vahemikus 77-81 gigahertsi;
b)
lähiala liiklusradariseadmed - sõidukites kasutatavad radarseadmed, mille eesmärk on vältida kokkupõrkeid ja suurendada liiklusohutust;
c)
häirete ja kaitstuse puudumise põhimõte - põhimõte, mille kohaselt ei tohi teistele sama sagedusala kasutajatele põhjustada kahjulikke ja häirivaid mõjutusi ega nõuda kaitset muude samal sagedusalal tegutsevate süsteemide või teenuste operaatorite kahjulike ja häirivate mõjutuste eest.
Artikkel 3
Raadiospektri sagedusala 79 GHz eraldatakse lähiala liiklusradarite kasutamiseks ja muudetakse selleks kättesaadavaks nii pea kui võimalik ja hiljemalt 1. jaanuaril 2005 kooskõlas häirete ja kaitstuse puudumise põhimõtetega.
Suurim keskmine võimsustihedus on - 3 dBm/MHz e.i.r.p. (tegelik isotroopne kiirgusvõimsus) piirväärtusel 55 dBm e.i.r.p.
Ühe lähiala liiklusradari kasutamisest tulenev suurim keskmine võimsustihedus väljaspool sõidukit ei tohi olla suurem kui - 9 dBm e.i.r.p.
Artikkel 4
Käesolev otsus on adresseeritud liikmesriikidele.
Brüssel, 8. juuli 2004

Labels: 12
8